Маяк Керы

Маяк Керы — эстонскі маяк у Фінскім заліве на востраве Керы. Будынак маяка складаецца з дзвюх частак. Верхняя палова — сталёвая вежа, ніжняя — магутны цыліндрычны будынак, складзены з каменя. Агульная вышыня маяка — 28 метраў, агонь размешчаны на абсалютным пункце 31 м над узроўнем мора. Працуе круглы год, сілкуецца ад сонечных батарэй, двухсекунднае белае святло перамяжоўваецца 15-секунднымі паўзамі. Маяк бачны за 11 міль.

 Гісторыя 
Першы драўляны маяк на востраве Керы пачаў працу ў 1724 годзе. У 1809 годзе быў ўсталяваны новы маяк, тады ж агледжаны імператарам Аляксандрам I.

Маяк увайшоў у гісторыю пацешным эпізодам у тым жа 1809 годзе падчас англа-рускай вайны, калі са з’яўленнем на Балтыцы англійскай эскадры віцэ-адмірала Джэймса Сумарэса ён быў пагашаны. На шлюпцы наглядчыку маяка быў дастаўлены грозны ліст за подпісам Сумарэса, напісаны на рускай мове са шматлікімі памылкамі, з патрабаваннем неадкладна запаліць маяк. Персанал маяка загад не выканаў, а ліст быў перададзены ў Пецярбург і ўпершыню апублікаваны ў першым нумары часопіса «Сын Айчыны» за 1842 год.

Цяперашні маяк быў пабудаваны ў 1858 годзе. У 1907—1912 гадах маяк Керы працаваў на прыродным газе, першы ў свеце.

У 1990 годзе частка паўночнай сцяны маяка абрынулася, у 1996 годзе будынак быў умацаваны для прадухілення далейшага разбурэння. У 2007 годзе на вежы маяка была ўстаноўлена вэб-камера, у 2009 годзе на маяку з’явілася метэастанцыя.

У 1983 годзе пошта СССР выпусціла марку з выявай маяка. 15 студзеня 2003 года Эстонская пошта выпусціла марку і канверт першага дня з выявай маяка.

Катэгорыя:Маякі